
Shahadatu Haq - Al-Maududi 

Pendahuluan 

Syahadah Al-Haq atau Pengakuan Sebenar Bahawa Tiada Tuhan yang Layak 
Disembah Selain Allah dan Muhammad Adalah Utusan Allah adalah suatu seruan 
yang dikemukakan oleh Sayyid Abu al-A'la al-Maududi dan ditujukan untuk seluruh 
manusia. Melalui seruan ini beliau menjelaskan kepada masyarakat tentang dakwah 
Islamiyyah. Di samping turut menampilkan pendekatan yang digunakannya bagi 
mengetengahkan keistimewaan dakwah ini dan membawa manusia berkongsi 
bersama segala keindahannya. 

Dakwah ini dilakukan semata-mata kerana Allah dan rasulNya. Dakwah ini 
merupakan suatu risalah yang sesuai dengan keadaan dan persekitaran manusia. 
Dengan memahami hakikat ini mudah-mudahan manusia memahami tanggungjawab 
berat yang diletakkan di bahu mereka. Justeru terdorong untuk bekerja dengan lebih 
bersemangat dan produktif. Mudah-mudahan Islam mereka bukan lagi bersifat teori 
tanpa praktikal. 

"Syahadah Al-Haq" bukan sekadar mengimani kewujudan Allah, malaikatNya, 
kitabNya, rasulNya dan hari akhirat. Malah tanggungjawab syahadah ini juga tidak 
cukup setakat mendirikan sembahyang, puasa, zakat dan haji. Syahadah ini hanya 
terlaksana apabila orang-orang yang beriman menyampaikan kalimah hak ke seluruh 
bangsa manusia dalam bentuk amal soleh, akhlak yang terpuji dan pemerintahan yang 
adil. Dengan kata lain mereka perlu menjelaskan ke seluruh alam, kebenaran yang 
bakal memimpin mereka menggunakan jalan yang lurus, cara yang betul dan amalan 
yang berkekalan. Manusia akan diberikan balasan berdasarkan amalan mereka. 
Mereka juga akan dihukum berdasarkan kejahatan dan amalan keji yang dilakukan 
mereka. 

Dar al-Su'udiyyah Li al-Nasyr Wa al-Tauzi' amat berbesar hati kerana dapat memberi 
sumbangan dalam memperkayakan khazanah Islam melalui penerbitan buku ini. 
Semoga buku ini akan menjadi penyuluh menerangi jalan umat Islam. Semoga dengan 
adanya buku ini segala kejahatan dan kesesatan akan lenyap. Segala-galanya ini 
hanyalah kerana Allah. 

Penerbit 

Dar al-Su'udiyyah Li al-Nasyr Wa al-Tauzi' 

Syahadah Al-Haq 

(Ucapan ini disampaikan oleh al-Maududi, Pemimpin Jama'ah Islam, di dalam suatu 
majlis yang diadakan di Bandar Sayyal Kaut, salah sebuah bandar di Barat wilayah 
Punjab. Melalui ucapan ini al-Maududi menjelaskan erti dakwah Islamiyyah. Di 
samping menjelaskan kepada sidang hadirin pendekatan secara teori dan praktikal 
yang digunakan oleh Jama'ah Islam.) 


Segala puji bagi Allah yang memiliki segala sifat-sifat sebagai pencipta dan 
pemerintah di alam semesta ini. Tuhan yang segala hukumnya terlaksana di langit 
dan di bumi. Semuanya terlaksana melalui kebijaksanaan dan qudratNya yang 
merangkumi sekalian yang ada, dengan rahmat dan ilmuNya. Dialah Allah yang 
Maha Pencipta, Maha Esa dan Maha Tinggi yang mencipta manusia dan 
mengumiakan mereka segala kelebihan ilmu dan akal. Dialah yang menjadikan 
manusia sebagai khalifah di muka bumi. Dialah yang mengutus para utusan dari 
sisiNya bagi membimbing dan memimpin manusia ke arah jalan yang baik dan 

terpimpin. Dialah yang menurunkan kitab-kitab yang mengandungi hidayah, cahaya 
dan bimbingan untuk manusia yang bertakwa. 

Selawat dan salam dihadiahkan kepada hamba-hamba Allah yang soleh dan terpilih 
yang diutus sebagai pembawa berita gembira dan bencana. Mereka diutus sebagai 
penunjuk jalan bagi manusia, menerangi jalan yang lurus dan menunjukkan jalan 
yang sejahtera dan adil bagi bangsa manusia. Mereka mengajar manusia tujuan 
mereka dicipta oleh Allah. Mereka mengajar manusia cara hidup yang baik dan betul 
di dunia ini. Segala cahaya hidayah dan akhlak baik yang anda lihat pada hari ini di 
muka bumi ini sebenarnya adalah hasil usaha mereka. Jika tidak kerana kurnia dan 
rahmat Allah yang telah mengutus para utusanNya kepada kita, jika tidak kerana 
usaha mereka yang berterusan dan berharga dalam mengembangkan dakwah dan 
hidayah ini, sudah tentu pada hari ini tidak wujud cahaya hidayah dan kerdipan 
bintang yang bersinar dan bergemerlapan di dada langit. Oleh itu, seluruh manusia 
terhutang budi dengan pengorbanan, kurniaan dan jasa mereka yang tidak terbayar 
walau betapa banyak balasan yang diberikan selama-lamanya. 

Saudara! Sudah menjadi sebahagian daripada amalan kami untuk membahagikan 
setiap majlis dan perhimpunan kami kepada dua bentuk. Pertama, kami sebagai 
anggota Jama'ah Islamiyyah bermuzakarah dengan membentangkan segala kerja dan 
usaha yang telah kami lakukan. Kami berbincang tentang strategi dan langkah yang 
perlu kami ambil untuk mengembangkan dakwah. Kedua, kami jemput penduduk 
setempat di mana kami adakan perhimpunan. Melalui perhimpunan ini kami akan 
jelaskan kepada penduduk setempat tentang dakwah Islamiyyah. Kami juga akan 
jelaskan kepada mereka pendekatan yang kami pilih dan kami guna dalam usaha 
kami untuk menyebar dan mengembangkan keistimewaan dan kelebihan dakwah 
yang abadi ini. 

Majlis yang tuan-tuan hadiri melalui jemputan anggota jama'ah ini merupakan bentuk 
kedua yang saya sebutkan tadi. Jadi sekarang ini kami ingin jelaskan kepada hadirin 
sekalian tentang dakwah yang kami laungkan kepada seluruh manusia, semoga 
semuanya beroleh kebahagiaan di dunia dan di akhirat. 

Dakwah kami ini ditujukan kepada semua, baik buat mereka yang telah beriman 
dengan Allah dan rasulNya, juga buat mereka yang masih belum berpeluang untuk 
beriman. Kami tujukan dakwah ini kepada mereka semua semata-mata kerana Allah 
dan rasulNya. Kami tujukan risalah yang khusus untuk apa jua keadaan dan situasi 
mereka. Malangnya dalam majlis yang berbahagia ini tidak kelihatan golongan kedua 
yang saya nyatakan tadi. Semua ini disebabkan oleh kepincangan dasar yang telah 
diamalkan oleh raja dan pemerintah kita di dalam tempoh lapan kurun yang silam 
dalam menjalinkan hubungan dengan penduduk negeri ini. Mereka tidak 
melaksanakan dengan baik undang-undang Islam dalam konteks hubungan antara 
kaum. Mereka juga tidak memberikan layanan sepertimana sepatutnya diberikan oleh 
seorang pendakwah dan penakluk kepada seorang ahli zimmi. Tidak sepertimana 
layanan yang pernah diberikan oleh generasi Arab dahulu kepada orang-orang bukan 
Islam di Iraq, Syam dan sebagainya yang tunduk di bawah kuasa mereka. Malah kita 
sendiri tidak boleh nafikan bahawa kita turut terlibat, kerana kita sendiri melayan 
mereka seolah-olah mereka adalah bangsa asing yang berbeza sama sekali dari segi 
darah, bahasa dan budaya. Tidak hairan jika Islam pada pandangan mereka adalah 
agama yang khusus untuk satu bangsa atau satu keturunan bukan satu agama untuk 
seluruh manusia. Kesannya, sebilangan besar hamba-hamba Allah terpinggir daripada 
dakwah yang benar ini. Mereka juga tidak bersedia untuk mendengar sesiapa sahaja 
yang ingin menyampaikan kepada mereka tentang risalah abadi yang telah 

didatangkan oleh Allah yang merupakan tuhan kita, tuhan mereka dan tuhan bagi 
segala-galanya. Mereka tidak bersedia mendengar risalah para rasul dan para nabi 
yang datang untuk membimbing kita dan juga mereka, menuju ke arah kejayaan dan 
kebahagiaan. Oleh itu saya berhasrat dalam ucapan saya ini saya akan tumpukan 
kepada beberapa aspek dakwah ini yang penting untuk dihayati oleh umat Islam. 

Dakwah yang kita tujukan kepada umat Islam ialah mengajak mereka merasai 
tanggungjawab besar yang diletakkan di bahu mereka apabila mereka mendakwa 
mereka beriman dengan Allah dan hari akhirat, dan apabila mereka mengaku akur 
dengan segala perintah Allah dan rasulNya. Tidak mungkin mereka boleh berpeluk 
tubuh daripada memikul tanggungjawab ini dengan hanya mengaku beriman atau 
mendakwa diri mereka sebagai muslim. Hanya bergantung kepada pengakuan dan 
cakap kosong dalam hal ini tidak cukup. Sebenarnya apabila kamu mengakui Allah 
sebagai tuhan dan Islam sebagai agama kemudian kamu lafazkan syahadah yang 
sebenar (Pengakuan Bahawa Tiada Tuhan yang Layak Disembah Selain Allah dan 
Muhammad Adalah Utusan Allah), kamu sepatutnya merasai tanggungjawab yang 
perlu kamu laksanakan sebaik sahaja kamu melafazkan syahadah ini. Kamu juga 
perlu fikirkan apakah yang dapat kamu lakukan untuk menunaikan tugas penting ini. 
Jika kamu tidak laksanakan kewajipan kamu ini atau kamu tidak berusaha untuk 
melaksanakannya kamu sebenarnya menempah akibat buruk perbuatan kamu dan 
kamu akan rugi di dunia dan di akhirat. 

Mungkin ada yang tertanya-tanya: Apakah tanggungjawab yang anda katakan boleh 
membawa akibat buruk jika diabaikan ini? 

Suatu yang perlu anda sentiasa ingat ialah tanggungjawab besar ini tidak akan 
terlaksana dengan hanya kamu beriman dengan Allah, malaikatNya, kitab-kitabNya, 
rasul-rasulNya dan hari akhirat. Tanggungjawab ini juga tidak tertunai dengan hanya 
kamu melaksanakan sembahyang, puasa, zakat dan haji sahaja. Malahan ia tidak 
cukup sekadar anda melaksanakan undang-undang syarak dalam urusan peribadi 
seperti perkahwinan, cerai atau pusaka kemudian anda boleh berpeluk tubuh tanpa 
menitiskan walau setitik peluh dan kamu tidur lena. Tidak, bukan demikian saudara. 
Ada satu tanggungjawab yang jauh lebih besar dan lebih penting daripada semua itu. 
Sedarlah saudara. Tanggungjawab ini ialah kamu melaksanakan di hadapan seluruh 
alam ini segala hak Syahadah Al-Haq (Pengakuan Bahawa Tiada Tuhan yang Layak 
Disembah Selain Allah dan Muhammad Adalah Utusan Allah) yang kamu imani dan 
kamu akui sebagai agama kamu. 

Kitab suci yang mulia telah mengingatkan kamu bahawa Allah Taala yang memiliki 
nama-nama yang suci telah meletakkan kamu sebagai satu ummah perantara. Malah 
Allah memilih kamu bukan umat-umat yang lain supaya kamu melaksanakan segala 
hak syahadah ini. Hak syahadah ini perlu dilaksanakan dengan cara kamu 
menyampaikan kalimah hak ini ke seluruh bangsa manusia, melalui amalan soleh 
yang kamu lakukan, melalui akhlak terpuji yang kamu miliki serta melalui 
pemerintahan kamu yang adil dan betul supaya pada hari di mana segala saksi 
bangkit menyatakan penyaksian mereka, semua manusia tunduk di bawah hujah 
Allah dan mereka tidak dapat menafikan bahawa dakwah para nabi dan kalimah hak 
ini telah sampai ke gegendang telinga mereka. Allah Taala berfirman: 


Dan demikianlah (sebagaimana Kami telah memimpin kamu ke jalan yang lurus), Kami jadikan 
kamu (wahai umat Muhammad) satu umat pilihan lagi adil, supaya kamu layak menjadi orang 

yang memberi keterangan kepada umat manusia (tentang yang benar dan yang salah) dan 
Rasulullah (Muhammad) pula akan menjadi orang yang menerangkan kebenaran perbuatan 
kamu. (Al-Baqarah: 143) 

Kamu sendiri pun tahu apakah hukuman Allah buat mereka yang menyembunyikan 
syahadah ini ketika di dunia. Mudah-mudahan Allah menjauhkan kita daripada 
akibat buruk yang bakal mereka terima di akhirat kelak. Allah Taala sendiri berfirman: 

Dan siapakah yang lebih zalim daripada orang yang menyembunyikan keterangan (saksi dan 
bukti) yang telah diberikan Allah kepadanya ? (Al-Baqarah: 140) 

Lihatlah kaum Yahudi yang telah dianugerahkan takhta syahadah ini sebelum kamu. 
Malangnya ada kala mereka menyembunyikan syahadah ini dan ada kalanya mereka 
mengakui kebenaran syahadah ini, menurut kemahuan mereka yang berniat jahat. 
Malahan mereka tenggelam dalam kezaliman. Akhirnya segala amalan dan syahadah 
mereka digunakan bagi menegakkan kepalsuan dan menidakkan kebenaran. Justeru 
itu mereka layak menerima laknat selama-lamanya. Oleh itu mereka ditimpa kehinaan 
dan kepapaan, dan sudah sepatutnya mereka menerima kemurkaan Allah 
sebagaimana dinyatakan sendiri oleh wahyu Allah. 

Maksud syahadah (Pengakuan Bahawa Tiada Tuhan yang Layak Disembah Selain 
Allah dan Muhammad Adalah Utusan Allah) yang diletakkan ke bahu kamu selepas 
ketiadaan Nabi Muhammad s.a.w. ini ialah kamu menjelaskan kepada seluruh 
manusia tentang kebenaran yang nyata ini dan kamu bimbing mereka untuk melalui 
satu-satunya jalan yang menghubungkan mereka ke arah kebahagiaan di dunia dan 
akhirat. Kamu tunjukkan kepada mereka pendekatan sebenar yang telah ditunjukkan 
oleh Allah, kamu tunjukkan segala petunjuk dan arahtujunya yang merupakan satu- 
satunya pendekatan yang betul dan diredai oleh Allah. Satu-satunya pendekatan yang 
akan membawa kebahagiaan kepada seluruh manusia. 

Jadi maksud sebenar di sebalik syahadah (Pengakuan Bahawa Tiada Tuhan yang 
Layak Disembah Selain Allah dan Muhammad Adalah Utusan Allah) yang perlu 
kamu paparkan kepada seluruh manusia ialah kamu buktikan bahawa kebenaran 
yang jelas nyata dan pendekatan yang sahih ini adalah benar dan terbukti kukuh 
sehingga ia boleh menjadi hujah untuk Allah menghukum hamba-hambaNya. Suatu 
perkara yang jelas nyata ialah para nabi dan para rasul hanya diutus untuk 
menyampaikan syahadah ini. Sudah tentu tanggungjawab ini menjadi kewajipan 
mereka. Setelah itu, selepas ketiadaan mereka tanggungjawab ini diwajibkan pula 
kepada orang-orang yang mengimani dan akur dengan risalah dan perintah mereka. 
Pada hari ini tanggungjawab syahadah dipikul pula oleh seluruh umat Islam yang 
beriman dengan risalah Muhammad s.a.w.. Tanggungjawab ini kini menjadi 
tanggungjawab mereka semua yang suatu ketika dahulu ia menjadi kewajipan 
pembawa risalah ini. Nabi Muhammad s.a.w. ketika hayatnya. 

Saudara-saudara sudah pasti memahami betapa penting dan besarnya peranan 
syahadah ini. Segala undang-undang yang Allah gubal dan berkaitan dengan balasan 
dan hukuman kepada amalan dan kesalahan manusia sebenarnya berlandaskan dan 
berteraskan kepada syahadah ini. Sudah tentu Allah yang Maha Bijaksana dan Maha 
Pengasih akan melaksanakan segala sesuatu dengan adil. Sudah tentu dengan 
kebijaksanaan, rahmat dan adilNya, Allah tidak akan menghukum manusia apabila 
mereka tergelincir daripada landasan hidup sebenar sedangkan mereka tidak pernah 
mengetahui jalan yang boleh memimpin mereka ke arah kebaikan atau jalan yang 

menyelamatkan mereka daripada dosa, sedangkan mereka tidak mengetahui jalan 
sebenar yang dapat mengangkat martabat mereka ke arah insan yang sempurna. 
Tidak mungkin ini akan dilakukan oleh tuhan yang Maha Mulia, tuhan yang 
menyifatkan dirinya sendiri sebagai pengasih, pengampun dan pemurah dalam 
banyak ayat yang disebutkan di dalam Kitab suci yang mulia. Tidak mungkin ini akan 
dilakukan oleh tuhan yang memiliki segala sifat pengasih dan pengampun, malah 
turut memuji diriNya sendiri namun kemudian Dia menghukum hamba-hambaNya 
walaupun mereka tidak pernah diberitahu atau diberi amaran oleh para rasul atau 
para nabi atau para hamba-hambaNya yang soleh. Kerana itulah pada mulanya Allah 
mencipta seorang nabi yang mulia, kemudian Allah utuskan pula beberapa orang nabi 
membawa berita gembira dan bencana. Ini diikuti pula dengan pengutusan utusan 
demi utusan kepada generasi demi generasi. Kisah mereka ini ada yang diceritakan 
oleh Allah dan ada yang tidak diceritakan. Malah hanya Allah sahaja yang 
mengetahui jumlah mereka. Tujuan Allah mengutuskan para rasul ini adalah untuk 
mengajar bangsa manusia cara hidup sebenar yang diredai oleh Allah dalam 
mengharungi hidup di dunia ini. Para rasul ini memimpin manusia supaya mereka 
melalui jalan yang akan membawa mereka memperolehi keradaan Allah dan 
anugerahnya yang agung. Para rasul ini menjelaskan kepada manusia segala selok- 
belok hidup ini yang akan membawa mereka lebih dekat kepada Allah dan kepada 
rahmatNya serta menikmati segala limpah kurniaNya. Agar mereka mengingatkan 
manusia tentang amalan-amalan yang perlu mereka hindar dan akan menyebabkan 
mereka dihukum oleh Allah di akhirat kelak. Ini dinyatakan sendiri oleh Allah di 
dalam KitabNya: 

Rasul-rasul (yang Kami telah utuskan itu semuanya) pembawa khabar gembira (kepada orang- 
orang yang beriman), dan pembawa amaran (kepada orang-orang yang kafir dan yang berbuat 
maksiat), supaya tidak ada bagi manusia sesuatu hujah (atau sebarang alasan untuk berdalih 
pada hari kiamat kelak) terhadap Allah sesudah mengutuskan Rasul-rasul itu. Dan (ingatlah) 
Allah Maha Kuasa, lagi Maha Bijaksana. (Al-Nisa': 165) 

Semua ini menjelaskan apa yang saya nyatakan tadi bahawa syahadah yang Allah 
perintahkan ini sebenarnya bertujuan mematahkan segala hujah manusia yang bakal 
digunakan di hadapan Allah kelak. Agar tiada ruang lagi untuk manusia membuat 
alasan selepas mereka menerima seruan para nabi. Tiada alasan untuk mereka 
berkata: Kami tidak pernah diberitahu tentang perkara ini. Jadi tidak ada sebab untuk 
kami dihukum kerana melakukan apa yang kami tidak tahu mana yang baik dan 
mana yang tidak, mana yang elok mana yang buruk. 

Demikianlah Allah letakkan tanggungjawab ini kepada para rasul yang telah dipilih 
untuk menyampaikan risalahNya dan memastikan syahadah ini sampai kepada 
hamba-hambaNya. Jadi para rasul terpaksa berhadapan dengan segala tanggungjawab 
ini. Mereka menyebarkan risalah ini sebaik-baiknya dan mereka laksanakan segala 
tanggungjawab ini dengan penuh kesungguhan, kesabaran dan ketabahan tanpa 
mengenal erti penat lelah, dengan memberitahu bahawa seluruh manusia akan 
diberikan ganjaran berdasarkan amalan mereka dan akan diberikan hukuman 
berdasarkan kejahatan dan kelakuan buruk mereka. 

Jika sebaliknya, iaitu jika para nabi ini tidak menjalankan tugas mereka, maka 
merekalah yang akan dihukum oleh Allah kerana kesesatan dan kejahatan manusia. 
Dengan kata lain, para rasul terpaksa berhadapan dengan dua pilihan. Sama ada 

mereka melaksanakan segala kewajipan syahadah ini dengan cara yang terbaik dan 
memastikan hujah Allah mengatasi hujah manusia. Atau kecuaian mereka akan 
dijadikan alasan oleh manusia di hadapan Allah kelak bahawa mereka tidak 
menyampaikan kalimah hak yang telah diamanahkan kepada mereka dan mereka 
tidak memimpin manusia sebangsa mereka menuju jalan hidup yang sebenar yang 
telah dinyatakan oleh kitab-kitab yang diturunkan kepada mereka. Kita dapat lihat 
sendiri betapa para nabi amat merasai betapa beratnya amanah ini. Oleh itu mereka 
berusaha bersungguh-sungguh untuk melaksanakan tanggungjawab syahadah ini dan 
menyampaikan risalah mereka. Mereka habiskan segala tenaga mereka untuk 
melakukan sesuatu yang tidak mungkin dapat dilakukan oleh manusia biasa. 
Akhirnya mereka berjaya melaksanakan tanggungjawab mereka dan memastikan 
hujah Allah mengatasi hujah manusia tanpa memberi ruang kepada manusia zalim 
dan takbur yang enggan menerima dakwah dan menentang ayat-ayat Allah serta hari 
akhirat, untuk mereka memberi alasan di hadapan Allah yang Maha Kuasa di hari 
akhirat kelak di hari di mana Allah katakan kepada mereka: 

Ini ialah hari memutuskan hukum untuk memberi balasan yang dahulu kamu 
mendustakannya. (Al-Saffaat: 21) 

Seterusnya, orang-orang yang menerima dakwah melalui para utusan Allah ini, 
orang-orang yang memahami jalan yang benar seperti yang diajar oleh para nabi a.s., 
Allah pilih pula mereka untuk mewarisi tanggungjawab ini (tanggungjawab syahadah 
ini) dan mengambil alih peranan para nabi bagi memikul tanggungjawab ini. Mereka 
ini akan bertanggungjawab di hadapan Allah dan di hadapan manusia di bumiNya. 
Apabila mereka melaksanakan tanggungjawab syahadah ini dengan bersungguh- 
sungguh mereka akan menerima ganjaran daripada Allah, tidak kira sama ada 
manusia menerima atau menolak dakwah mereka. Allah akan memberi ganjaran 
kepada manusia berdasarkan kebaikan yang telah mereka amalkan dan Allah akan 
hukum mereka berdasarkan kejahatan dan amalan buruk mereka. Namun jika mereka 
cuai dalam melaksanakan tanggungjawab ini atau bertindak zalim dengan memutar 
belitkan kebenaran sehingga yang benar menjadi palsu dan palsu menjadi benar, 
nescaya Allah akan menghukum mereka terlebih dahulu daripada orang lain kerana 
kecuaian dan pendustaan mereka. Allah bukan sahaja akan hukum mereka kerana apa 
yang mereka lakukan malah Allah akan hukum mereka kerana apa yang dilakukan 
oleh orang lain yang sesat akibat kecuaian mereka tidak melaksanakan tanggungjawab 
mereka atau akibat tindakan mereka yang mengubah jalan yang benar melalui 
syahadah dusta mereka. 

Sidang hadirin sekalian, inilah dia tanggungjawab syahadah yang telah diwajibkan 
kepada kita semua, kepada orang-orang yang mengaku sebagai ummah Islam, orang- 
orang yang memiliki Kitab Allah dan orang-orang yang menerima hidayah melalui 
perantaraan para nabi dan nabi yang terakhir, nabi yang buta huruf dan berbangsa 
Arab. 

Pembahagian Syahadah 

Kini marilah kita bersama-sama melihat apakah jalan yang sebenar bagi melaksanakan 
tanggungjawab syahadah ini? Saudara, syahadah ini wujud dalam dua bentuk iaitu 
dalam bentuk perkataan dan perbuatan. 

Syahadah Perkataan 

Syahadah dalam bentuk perkataan ialah kita menjelaskan kepada seluruh manusia 
tentang kebenaran yang telah disampaikan kepada kita melalui perantaraan para nabi 

dan para rasul. Kita jelaskan kepada mereka menggunakan lisan dan pena atau apa 
sahaja cara dakwah dan sebaran menggunakan media cetak atau radio atau apa sahaja 
ciptaan manusia di kurun ke dua puluh ini yang boleh kita manfaatkan. Kita boleh 
gunakan segala cara ini dengan bantuan segala ilmu, teknik dan teori yang lama dan 
moden yang telah dihasilkan melalui kajian dan analisa manusia. Setelah itu kita 
kemukakan dakwah ini kepada seluruh manusia. Kita perkenalkan agama yang telah 
Allah pilih sebagai agama (cara hidup yang lengkap) untuk seluruh manusia. Kita 
huraikan kepada seluruh manusia tentang ajaran agama yang benar ini. Kita 
bentangkan kepada mereka tentang ajaran dan pedoman agama ini dengan tujuan 
mengajar manusia seluruh sistem hidup ini yang terdiri daripada akidah, prinsip, 
akhlak, tamadun, kehidupan bermasyarakat termasuk semua undang-undang dan 
langkah-langkah berbentuk amali dalam aspek ekonomi, urusniaga, kehakiman, 
undang-undang dalam negeri, dasar am, pentadbiran dan semua perkara yang 
membabitkan masalah yang dihadapi oleh manusia dalam kehidupan mereka. Kita 
bentangkan semua perkara ini dengan disokong oleh hujah dan bukti. Kita buktikan 
bahawa semua ini adalah betul dan tepat berdasarkan keterangan dan bukti. Di 
samping itu, kita mengkritik segala teori dan ideologi yang bercanggah dengan 
kebenaran ini dengan kritikan yang jujur berlandaskan teori-teori ilmu dan kajian agar 
tidak timbul lagi sebarang keraguan dan segala kebenaran akan jelas terpampang. 

Namun demikian perlu diingat syahadah dalam bentuk perkataan ini tidak akan 
dapat direalisasikan atau dapat terlaksana melainkan jika seluruh umat ini saling 
bekerjasama merealisasikannya. Seluruh umat ini mestilah bergabung untuk 
membimbing seluruh manusia dan memimpin mereka dan menjadikan kebenaran ini 
sebagai matlamat hidup mereka, menjadikan kebenaran ini satu-satunya tumpuan 
yang tidak pernah lekang daripada ingatan mereka seperti yang telah dilakukan oleh 
para nabi ketika melaksanakan tanggungjawab mereka yang tidak pernah alpa untuk 
membimbing manusia walau sekelip mata. Dalam melaksanakan kewajipan ini adalah 
perlu langkah ini menjadi paksi yang memusatkan seluruh usaha dan seluruh tindak- 
tanduk kita. Langkah ini perlu menjadi fokus yang menggemblengkan seluruh 
kekuatan moral, fizikal dan material yang kita miliki. Langkah ini juga perlu menjadi 
objektif atau matlamat utama kita dalam apa jua kerja dan usaha yang kita lakukan. 
Namun jika wujud di kalangan kita mereka yang dengan jelas melaungkan kesesatan 
dan menentang kebenaran, ia merupakan suatu keadaan yang tidak dapat diterima 
oleh sebuah masyarakat yang menjadikan Syahadah Al-Haq ini sebagai satu-satunya 
fokus dan tumpuan mereka, jika benar masyarakat itu jujur dengan dakwaan mereka. 
Syahadah Perbuatan 

Syahadah dalam bentuk perbuatan pula bermaksud kehidupan seharian kita mestilah 
menjadi cermin yang membiaskan dasar dan prinsip yang kita yakini dan kita 
laungkan. Dalam melaksanakan kewajipan ini sebenarnya ia tidak cukup dengan 
hanya kita memperdengarkannya kepada manusia dan menyebutnya dengan memuji 
serta mengagung-agungkannya. Sebenarnya apa yang dapat mempengaruhi dan 
memikat jiwa manusia ialah apabila mereka melihat dengan mata mereka sendiri 
kebaikan ajaran agama ini yang sering kita perkatakan dan kita tonjolkan melalui 
perbuatan kita sepanjang hidup kita. Apa yang dapat menarik manusia supaya 
menerima dakwah ini ialah apabila mereka dapat rasakan melalui pergaulan mereka 
dengan kita, suatu nilai akhlak dan amanah yang disemai oleh iman di dalam hati 
pemiliknya. Nilai-nilai ini akan membesar dan membuahkan hasil. Mereka dapat 
melihat sendiri dengan mata mereka contoh-contoh manusia soleh yang dilahir dan 
dididik oleh agama ini. Mereka dapat melihat sebuah masyarakat yang adil dan 

melaksanakan segala prinsip agama ini. Inilah caranya bagaimana manusia akan 
tertarik untuk berada di bawah bumbung agama yang benar ini. Mereka akan 
bernaung di bawah satu panji jika mereka dapat melihat sebuah masyarakat yang 
soleh dan suatu budaya yang murni terpampang di hadapan mata mereka. Mereka 
dapat lihat bagaimana elemen budaya, ilmu dan seni berkembang di dalam 
persekitaran masyarakat ini dengan berlandaskan prinsip Islam yang sejati dan abadi. 
Mereka dapat melihat bagaimana wujudnya suatu sistem ekonomi yang adil dan 
bersih daripada segala percakaran dan manipulasi yang kejam. Malahan manusia 
secara semulajadinya akan tertarik untuk berada di bawah lembayung agama ini 
apabila mereka melihat sendiri bagaimana masyarakat yang berada di bawah naungan 
lembayung ini (lembayung agama). Di mana setiap sudut hidup mereka baik bersifat 
individu mahupun masyarakat semuanya berlandaskan akhlak yang mulia dan 
membawa kebaikan untuk seluruh bangsa manusia. 

Inilah yang dikatakan sebagai syahadah dalam bentuk perbuatan dan inilah ciri- 
cirinya. Jelas di sini, syahadah ini tidak mungkin dapat dilaksanakan melainkan 
setelah kita, sebagai individu atau masyarakat menjadikan diri kita sebagai contoh 
yang jelas kepada agama kebenaran yang kita laungkan ini, dalam bentuk perbuatan, 
dalam bentuk yang dapat dilihat kesannya dalam dunia realiti. Ini dapat dilakukan 
apabila amalan setiap individu ummah ini menjadi saksi kepada kebenaran dakwah 
ini dan akhlak mereka menjadi saksi kepada kemurnian dakwah ini. Setiap rumah kita 
diwarnai oleh ajaran agama yang agung ini. Setiap gedung perniagaan dan setiap 
kilang kita disinari sinar hidayahnya. Setiap sekolah dan setiap institusi pengajiannya 
diterangi oleh cahayanya yang bergemerlapan. Setiap hasil sastera dan setiap akhbar 
kita menjadi wacana yang mengungkapkan keindahannya dan menjadi lidah yang 
mematikan hujah sesiapa sahaja yang cuba menolak kebenarannya. Demikian juga 
dengan dasar negara dan budaya masyarakat kita, seluruhnya menjadi contoh jelas 
kepada jalan lurus yang kita lalui, jalan yang kita mahu supaya seluruh manusia 
melaluinya dan bersama dengan prinsipnya. 

Ringkasnya, sesiapa sahaja yang bergaul dengan kita baik individu mahupun 
masyarakat, sesiapa sahaja yang berurusan dengan kita dalam apa jua sudut akan 
mendapati setiap tingkah laku dan tindakan kita baik yang lahir daripada individu 
mahupun daripada masyarakat akan menjadi contoh dan saksi bahawa segala prinsip 
yang kita laungkan sebagai suatu yang benar dan disokong oleh kitab dan wahyu ini 
sememangnya benar dalam realiti hidup. Kehidupan manusia juga akan berubah 
menjadi lebih baik dan bertamadun apabila prinsip ini diamalkan dan menjadi 
landasan hidup mereka. 

Namun jangan kita rasakan syahadah dalam bentuk perbuatan ini sudah cukup 
menandakan kita telah melaksanakan segala tanggungjawab kita dan kita mampu 
berhadapan dengan Allah di akhirat kelak. Tidak, sebenarnya syahadah ini tidak akan 
lengkap dan tidak akan terhasil melainkan setelah terbentuknya sebuah negara yang 
tertegak berlandaskan prinsip yang abadi seperti yang dinyatakan secara jelas oleh 
agama ini. Sebuah negara yang meletakkan usaha memartabatkan agama ini sebagai 
matlamatnya. Sebuah negara yang menjadikan pelaksanaan syariah Allah sebagai 
objektif dan misi utamanya. Sebuah negara yang merealisasikan sebuah negara Islam 
yang diimpikan. Di mana negara dan rakyatnya ditadbir dengan berlandaskan dasar 
yang adil, bersepadu dan bersumberkan seluruh teras agama. Malah negara Islam ini 
dapat dilihat melalui nilainya yang adil, dasar-dasar pembaharuannya, corak 

pentadbirannya, keamanan dan keharmonian yang diberikan kepada rakyatnya, 
langkah-langkah pemulihan yang dijalankannya, akhlak mereka yang terlibat dalam 
pentadbirannya, keteguhannya berpegang kepada kebenaran, kejujuran, amanah dan 
bersih dalam dasar yang dilaksanakan di dalam dan luar negara, dalam menentukan 
status aman dan perang. Semua suasana ini dapat dilihat dalam negara ini hingga 
menyebabkan semua lapisan masyarakat akan bersuara: "Demi sesungguhnya, agama 
yang dapat membentuk dan membangunkan sebuah negara seperti ini sudah tentu 
agama yang pasti akan membawa kebahagiaan kepada seluruh manusia dan 
membawa penganutnya ke arah kejayaan di dunia dan di akhirat." Apabila syahadah 
seperti ini digabungkan dengan syahadah dalam bentuk perkataan, sudah tentu hujah 
Allah mengatasi hujah manusia. Ketika itu kita tidak akan dipersoalkan lagi tentang 
tanggungjawab yang telah diletakkan di bahu umat Islam. Ketika itu, umat ini boleh 
bersuara mengikuti jejak Rasulullah s.a.w. di hadapan Allah, Pemilik yang Maha 
Kuasa, Maha Suci segala namaNya: "Kami telah sampaikan kepada seluruh penduduk 
bumi ini apa yang telah disampaikan kepada kami, tanpa mengenal erti penat lelah. 
Kami tidak bertanggung jawab terhadap mereka yang masih tidak mahu menerima 
kalimah hak dan enggan mengikut cara hidup sebenar yang diredai oleh Allah. 
Mereka sebenarnya menzalimi diri sendiri dan mereka menurut jalan yang sesat 
kerana kezaliman dan keangkuhan mereka sendiri." 

Syahadah dan Realiti Ummah 

Syahadah dalam bentuk perkataan dan perbuatan yang perlu kita laksanakan ini 
adalah semata-mata kerana kedudukan kita sebagai orang Islam dan orang yang 
beriman dengan Allah, orang yang bangga dengan Islam dan iman. Saudara, marilah 
bersama saya untuk melihat dengan lebih mendalam, apakah kita benar-benar telah 
melaksanakan tanggungjawab yang besar ini? Kita mulakan dengan syahadah dalam 
bentuk perkataan. Jika anda perhatikan keadaan umat Islam hari ini dan anda 
paparkan akhlak dan tingkah laku mereka, anda pasti akan dapati bahawa mereka 
yang mengaku sebagai Islam melalui lidah dan pena mereka, sama ada sebagai 
individu atau sebagai sebuah masyarakat sebenarnya amat sedikit. Sementara mereka 
yang benar-benar melaksanakan tanggungjawab syahadah ini seperti yang 
diperintahkan oleh Allah dan rasulNya boleh dibilang dengan jari. Jika anda 
kecualikan jumlah yang sedikit ini anda akan lihat umat Islam yang mengaku sebagai 
Islam melalui lidah mereka sebenarnya telah mencemar nama baik agama ini di 
hadapan jiran mereka yang berlainan agama dan negara kerana akhlak mereka yang 
buruk dan tingkah laku mereka yang tidak senonoh. 

Jika anda mahu melihat lebih mendalam sila perhatikan umat Islam yang memi l iki 
tanah. Mereka ini mengakui bahawa undang-undang pusaka yang digubal oleh Allah 
di dalam kitabNya merupakan suatu undang-undang yang tidak berguna sebaliknya 
amalan jahiliyyah yang mereka warisi daripada nenek moyang mereka lebih sesuai 
dan lebih baik untuk diamalkan. Sila lihat pula para hakim dan peguam yang hari-hari 
mengakui bahawa undang-undang Islam adalah tidak betul dan tidak perlu 
dilaksanakan. Menurut mereka teori asas syariat Islam iaitu yang diturunkan oleh 
Allah, pada asasnya adalah tidak betul. Menurut mereka lagi, undang-undang 
manusia yang digubal oleh manusia seperti kita ini lebih sesuai untuk diamalkan dan 
dilaksanakan dalam setiap urusan. Begitulah juga apabila anda perhatikan apa yang 
berlaku di peringkat universiti, kolej dan institusi pengajian termasuk pentadbir dan 
pensyarah-pensyarahnya, mereka mengakui bahawa segala teori yang dihasilkan oleh 
ilmuwan Eropah dalam bidang falsafah, sejarah, sains, ekonomi, politik, undang- 

undang, akhlak dan segala teori yang lahir daripada fahaman materialisme Eropah 
lebih dianggap logik dan disokong oleh kajian sains. Sementara pandangan Islam 
dalam bidang ilmu dan teori-teori tersebut tidak langsung diambil kira oleh para 
pensyarah dan profesor universiti kita. Demikian juga apabila anda perhatikan 
pengakuan para sasterawan melalui hasil karya mereka atau hasil pemikiran mereka 
yang menunjukkan mereka tidak mempunyai nilai sastera atau budaya tersendiri 
yang dapat mempengaruhi dan mencorak hasil sastera mereka melainkan pengaruh 
yang dibawa oleh sasterawan Inggeris, Perancis dan Rusia. Bagi mereka idea Islam 
yang selama ini melimpah ruah telah kering kontang. Alangkah dahsyatnya 
pengakuan ini. Mudah-mudahan Allah memelihara kita daripada akibat buruk semua 
ini. 

Dalam masa yang sama akhbar dan majalah kita juga menyerupai akhbar dan majalah 
bukan Islam. Segala isu, kandungan dan dakyahnya tidak jauh berbeza. Selepas itu 
sila lihat para peniaga dan pengusaha, sepanjang siang dan malam melalui cara dan 
kaedah urusniaga yang mereka jalankan menunjukkan mereka mengakui bahawa 
undang-undang yang disyariatkan oleh Islam seperti kontrak, jual beli dan peraturan- 
peraturan yang telah ditetapkan oleh Islam bagi urusniaga yang dijalankan di pasar 
dan premis perniagaan adalah suatu yang mustahil untuk dilaksanakan pada hari ini. 
Tidak ada cara lain bagi para peniaga dan para pengusaha yang menjalankan 
urusniaga di premis perniagaan kecuali menggunakan cara yang salah yang 
digunakan oleh orang yang tidak berpegang dengan agama yang benar, mereka yang 
tidak beriman dengan Allah dan hari akhirat. Sementara itu, para pemimpin kita dan 
juga mereka yang menentukan polisi ummah ini pula hanya memahami semangat 
kebangsaan atau semangat perkauman. Cara dan kaedah yang digunakan dalam 
menyelesaikan sesuatu isu nasional atau isu yang berkaitan dengan perlembagaan dan 
dasar sama sepertimana yang digunakan oleh orang-orang kafir. Malah mereka 
dengan jelas menyatakan bahawa Islam tidak mempunyai apa-apa yang boleh 
dijadikan sebagai panduan atau cahaya yang dapat menerangi sebarang krisis 
antarabangsa berkaitan dengan perlembagaan dan dasar-dasar penting. Dalam masa 
yang sama, rakyat atau golongan majoriti ummah pula secara zahir membuat 
pengakuan melalui lidah mereka bahawa tumpuan mereka hanya berlegar sekitar soal 
keduniaan. Seolah-olah mereka tidak pernah dikurniakan oleh Allah sebarang agama 
yang boleh menjadi bahan perbualan mereka atau boleh mengisi masa mereka untuk 
mereka bincangkan. Inilah pengakuan lisan yang dilakukan oleh umat Islam hari ini di 
negeri kita ini dan di seluruh tempat di muka bumi ini. 

Syahadah dalam bentuk perbuatan pula lebih buruk dan lebih dahsyat mencemar 
kesucian Islam. Kita tidak nafikan bahawa umat ini masih mempunyai beberapa orang 
tokoh yang baik. Orang-orang yang mempamerkan ajaran dan keindahan Islam dalam 
seluruh cara hidup, akhlak dan pergaulan mereka. Namun jumlah mereka ini terlalu 
kecil. Sementara majoriti umat ini pula masih belum keluar malah masih terus 
menerus terjun ke dalam lembah kehinaan. Apa yang jelas melalui peribadi umat 
Islam dan melalui akhlak mereka menunjukkan bahawa orang-orang yang terdidik 
dan membesar dalam asuhan Islam tidak berbeza sama sekali dari segi akhlak dan 
peribadinya dengan orang-orang yang membesar dan dididik oleh jahiliyyah. Mereka 
tidak jauh berbeza dari segi tingkah laku. Mereka juga tidak jauh berbeza dari segi 
adab dan amanah mereka. Malah apa yang lebih menyedihkan ialah orang-orang yang 
terdidik dan membesar dalam asuhan Islam ini lebih dahsyat dan lebih teruk 
melakukan maksiat dan kesalahan berbanding orang-orang kafir masakini. Orang 
Islam di zaman kita ini, walaupun hati saya hancur luluh sedih untuk menyatakan 

perkara ini, namun hakikatnya mereka boleh melakukan pembohongan, penipuan, 
penindasan dan penyelewengan. Mereka juga mampu untuk melanggar batas iman 
mereka. Mereka boleh mencuri, merompak, menyerang, merampas harta dan 
membuat huru-hara. Mereka tidak malu untuk membuat maksiat, melakukan angkara 
yang keji dan hina. Keadaan mereka sama sahaja dengan penganut-penganut agama- 
agama lain yang bertaburan di seluruh muka bumi ini. Kejahatan mereka sama sahaja. 
Malah tidak cukup setakat itu sahaja, seluruh cara pergaulan kita, makan kita, minum 
kita, keramaian kita, adat resam kita bersama keluarga dan dalam majlis perkahwinan, 
majlis kematian, perayaan kita, perhimpunan kita dan perarakan kita, semuanya 
menurut acuan jahiliyyah tradisi dan moden, bercampur aduk. Cuba sebutkan, 
adakah anda lihat apa-apa yang boleh melambangkan adab-adab dan akhlak Islam 
seperti yang diajar oleh pembimbing dan pemimpin kita. Nabi Muhammad s.a.w.? 

Ringkasnya, setiap sudut kehidupan masyarakat kita bercanggah sama sekali dengan 
Islam. Malah seluruh manusia dan seluruh alam ini telah membuat kesimpulan 
bahawa penganut Islam sendiri lebih memilih jahiliyyah berbanding Islam, agama 
sebenar yang menyebabkan mereka lebih dimuliakan oleh Allah berbanding manusia 
lain. Adakah pada pandangan kamu mereka telah membuat kesimpulan yang silap 
mengenai cara hidup kita dan tindakan kita ini? Tidak mungkin kita mengatakan 
mereka silap, sedangkan kita memang menurut segala langkah jahiliyyah. Kita sendiri 
meniru segala budaya barat dan terpengaruh dengan kehebatan mereka. Malah 
apabila kita mahu dirikan sebuah sekolah atau sebuah kolej kita akan rujuk segala 
ilmu dan sukatan pelajarannya daripada orang-orang yang kufur dengan Allah dan 
rasulNya. Apabila kita mahu menubuhkan sesuatu pertubuhan, kita akan letakkan 
segala matlamat, peraturan asas dan rangka kerjanya sama seperti pertubuhan orang- 
orang kafir, sama tiada bezanya. Apabila seluruh ummah bangkit melaksanakan satu 
usaha yang penting atau bangun dengan suatu langkah atau mara dalam arena 
perjuangan politik, segala tuntutan, cara perjuangan, dasar, pendekatan, resolusi, 
ucapan dan kenyataan mereka tidak ubah seperti yang ditunjukkan oleh bangsa kafir 
ketika berhadapan dengan situasi dan suasana yang sama. Ummah ini akan menurut 
setiap jejak dan langkah mereka. Alangkah sedihnya melihat keadaan negara Islam 
yang menikmati kemerdekaan atau autonomi, negara-negara yang dipimpin oleh 
orang-orang yang menganut agama Islam namun negara-negara ini mengamalkan 
dasar negara bukan Islam. Negara ini mencedok undang-undang dan perlembagaan 
mereka daripada undang-undang kerajaan bukan Islam. Malah ada di antara negara 
Islam ini yang menyempitkan skop syariat Allah hanya dalam ruang lingkup undang- 
undang kekeluargaan. Ada juga negara Islam yang bertindak lebih jauh dengan 
meminda undang-undang kekeluargaan ini mengikut selera mereka. Kelemahan ini 
telah disedari oleh musuh ketat kita. Mereka menyedari sebahagian undang-undang 
yang diamalkan oleh kerajaan kita yang dilabelkan sebagai Islam itu sendiri 
bercanggah dengan asas agama yang sebenar dan bertentangan sama sekali dengan 
konsep syariat Islam yang bertoleransi. Baru-baru ini, seorang yang bernama 
Lawrance Browne, menulis sebuah buku yang bertajuk The Prospects of Islam dengan 
tujuan memburuk-burukkan umat Islam amnya dan umat Islam India khasnya. Buku 
ini mengetengahkan kepada para pembaca di Timur dan Barat tentang sikap umat 
Islam yang menolak undang-undang mereka sendiri dan membelakangkan sendiri 
cara hidup mereka yang mereka dakwa wajib diamalkan. Di sini dinyatakan apa yang 
ditulis oleh penulis tersebut dalam soal ini. Mudah-mudah ia menjadi pengajaran dan 
peringatan kepada mereka yang masih prihatin atau masih boleh mendengar dan 
melihat. 

"Kita telah memansuhkan undang-undang jenayah dan sivil Islam di India kerana kita 
merasakan undang-undang ini adalah undang-undang zaman purba yang tidak lagi 
boleh diguna pakai di zaman ini. Cuma untuk umat Islam kita masih kekalkan 
undang-undang kekeluargaan (Personal La w). Tindakan kita ini telah menyebabkan 
ummat Islam merasa disakiti, kerana tindakan ini meletakkan umat Islam setaraf 
dengan ahli zimmi dalam sebuah negara Islam dalam abad sebelum ini. Apabila masa 
berlalu dan keadaan berubah, umat Islam India bukan sahaja selesa dengan undang- 
undang ini malah beberapa kerajaan Islam yang lain telah mengikut jejak langkah kita. 
Ada di antara kerajaan Islam ini seperti Turki dan Albania telah melakukan sedikit 
pindaan kepada undang-undang perkahwinan, cerai dan pusaka hingga meletakkan 
undang-undang mereka setanding dengan undang-undang kita. Tindakan seperti ini 
telah mendedahkan kita kepada suatu hakikat yang sering dinafikan oleh umat Islam 
iaitu akidah umat Islam yang menyatakan bahawa syariat Islam ini bersumberkan 
wahyu Ilahi atau kitab yang diturunkan daripada langit tidak lain hanyalah kisah 
khayalan atau mitos sahaja." Inilah yang dinyatakan oleh penulis tersebut. 

Inilah pengakuan dalam bentuk perbuatan yang telah ditunjukkan oleh seluruh umat 
Islam di seluruh rantau dan negara Islam. Walau apa sekalipun yang kita ucapkan 
atau apapun dakwaan yang kita kemukakan tentang Islam dan iman kita namun ia 
sebenarnya masih belum cukup untuk menjadi daya penggerak atau untuk menolak 
segala penyelewengan ini. Sebabnya, seluruh amalan kita tidak ragu-ragu lagi 
membuktikan bahawa amalan harian kita tidak memberi apa-apa sumbangan kepada 
agama dan ajaran agama ini. Malah kerajaan kita dan mereka yang bertanggungjawab 
secara khusus mahupun umum, semuanya melihat bahawa undang-undang dan 
syariat Islam ini tidak membawa apa-apa kebaikan kepada mereka. Mereka tidak 
merasakan dengan melaksanakan undang-undang ini akan membuka laluan mereka 
untuk memperolehi kejayaan. 

Inilah sebenarnya yang ditonjolkan oleh amalan, akhlak dan ucapan kita. Apa yang 
kita lakukan ini sebenarnya menyembunyikan kebenaran dan menyokong kepalsuan. 
Allah telah mengingatkan kita bahawa apa yang kita lakukan ini akan mengheret kita 
kepada azab yang berat di dunia dan akhirat. Kita kini merasakan sendiri akibat buruk 
keterlanjuran ini seperti yang pernah dirasai oleh umat-umat sebelum kita. Di antara 
undang-undang yang Allah tetapkan di alam ini ialah apabila sesuatu umat tidak 
bersyukur dengan nikmat Islam dan melanggar perintahNya, Allah akan timpakan 
mereka kebuluran, ketakutan dan kehinaan di dunia dan akhirat. Allah jadikan 
mereka sebagai pengajaran kepada seluruh manusia, dahulu dan sekarang. Inilah 
yang telah dilakukan oleh tuhan kamu kepada bangsa Yahudi. Allah mengheret 
mereka ke dalam kehinaan dan Allah laknat mereka. Allah timpakan mereka 
hukuman yang berat dan tidak akan mampu dielak oleh mereka yang melakukan 
jenayah ini. Hari ini kita umat Islam sedang dihadapkan di hadapan mahkamah Allah 
yang mampu menampung seluruh isi bumi ini, di hari akhirat di mana segala perkara 
diadili dengan saksama dan setiap orang dihukum menurut kesalahan mereka. 
Bangsa Yahudi tidak mungkin dimurkai oleh tuhan mereka tanpa apa-apa sebab. 
Tidak mungkin mereka dihukum, dihina dan diheret ke lembah yang terkutuk tanpa 
apa-apa sebab. Kita sendiri tidak ada apa-apa yang dapat kita tunjukkan kepada Allah 
yang Maha Agung dan kita juga tidak ada apa-apa hubungan kekeluargaan dengan 
Allah yang mungkin dapat menyelamatkan kita daripada dihukum kerana kesalahan 

yang kita lakukan dan kita tidak mungkin akan diampunkan kerana kezaliman dan 
keangkuhan kita ketika di bumi ini, begitu juga kerana kesesatan kita. 

Suatu hakikat yang tidak dapat dinafikan ialah setiap kali kita lengah dalam 
melaksanakan tanggungjawab Syahadah Al-Haq ini atau kita cuai dalam 
melaksanakan kewajipan ini, setiap kali kita bertindak menyokong kesesatan dan 
tenggelam dalam kesesatan dan kesalahan, kita sebenarnya telah berundur ke 
belakang dan kita akan ditimpa kelemahan. Kita juga akan dihimpit kehinaan dan 
kemunduran. Anda boleh lihat negara-negara umat Islam yang terbentang dari 
Maghribi di utara Afrika hinggalah ke Indonesia di Asia Tenggara, semuanya terlepas 
daripada genggaman kita dalam masa satu abad iaitu pada abad ke tiga belas Hijrah. 
Satu demi satu bangsa Islam dijajah dan menjadi kerdil hingga bangsa asing menjajah 
negara mereka serta menguasai sepenuhnya urusan pentadbiran negara mereka. 
'Muslim' bukan lagi suatu panggilan yang melambangkan kegemilangan, ketuanan 
dan kemuliaan seperti yang berlaku sebelum ini. Malah apa yang berlaku adalah 
sebaliknya apabila panggilan yang suci ini bertukar kepada menjadi panggilan yang 
melambangkan kehinaan, kemiskinan dan kemunduran. Kita kini tidak lagi mampu 
mengangkat kepala kita di hadapan bangsa lain. Kita telah dihina dan ditindas dengan 
cara yang di luar jangkaan kita. Ada bangsa Islam yang dibunuh kesemuanya. Ada 
umat Islam yang dihalau keluar dari negara mereka sendiri. Ada umat Islam yang 
diseksa dengan seksaan yang berat, mereka dihalau dan dijadikan hamba yang 
merempat di muka bumi. Sementara negara Islam yang kerajaannya masih dikuasai 
oleh umat Islam tidak mampu berhadapan dengan musuhnya dan tidak mampu 
memberikan tentangan yang setanding. Akhirnya kekalahan demi kekalahan terpaksa 
dilalui. Kini anda lihat negara-negara ini begitu kecut dengan kehebatan serangan 
bangsa asing. Segala strategi dan taktik yang digunakan tidak mampu untuk 
menentang ancaman bangsa asing atau untuk mendedahkan muslihat mereka. Demi 
sesungguhnya, jika wujud sebuah kerajaan Islam yang tulen, istiqamah dan 
menggunakan jalan yang betul dalam segala dasar dan urusan pentadbirannya, 
sebuah kerajaan yang melaksanakan tanggungjawab syahadah dalam bentuk 
perkataan dan perbuatan, anda akan lihat segala kekuatan kufur akan goyah gentar 
dengan kehebatan kerajaan ini, hati mereka gementar dengan kekuatan kebenaran. 
Akal dan mulut mereka akan akur dan tunduk kepada keagungan kalimah kebenaran. 

Jika anda mahu penjelasan yang lebih mendalam dan anda mahu mengetahui akibat 
buruk kesan membelakangkan Syahadah Al-Haq, silalah sorot kembali pandangan 
anda ke zaman silam. Lihatlah keadaan India ketika diperintah oleh Islam pada dua 
kurun sebelum ini hinggalah ke zaman kita ini. Kesan tidak bersungguh-sungguh 
melaksanakan tanggungjawab syahadah ini, terlalu sibuk dengan soal politik, terlalu 
terpesona dengan kuasa yang dimiliki oleh kerajaan yang berkuasa, kesan kita 
menyokong kesesatan, membelakangkan kebenaran, hanyut dalam kemungkaran dan 
perbuatan keji, akibatnya seluruh negara ini terlepas daripada genggaman kita. Kita 
terlalu leka tenggelam dalam lautan syahwat dan sibuk memenuhi kehendak peribadi. 
Akibatnya kita telah menerima pelbagai bentuk penindasan dan seksaan yang amat 
menghinakan di bawah cengkaman Marhatta dan Sikh. Selepas itu kita terpaksa pula 
akur dengan pemerintahan British yang memerintah dengan kuku besi dan menurut 
sesuka hati mereka hingga keadaan berubah dan suasana kembali kucar-kacir. 
Akhirnya kita terpaksa berhadapan dengan pelbagai masalah pada suku pertama 
kurun ini. Mereka terus menerus mencerai-ceraikan daging dan tubuh kita sesama 
mereka hingga kita akhirnya dihalau oleh British dan mereka meluah kita seperti 

14 



Shahadatu Haq - Al-Maududi 

meluah biji buah. Berkenaan puak hindu, kesan kesilapan kita dan penyelewengan 
yang kita lakukan dalam melaksanakan tanggungjawab syahadah, bagaimana kita 
melayan mereka seperti rakyat asing semenjak berkurun yang lalu. Kesan tindakan 
kita itu mereka bangkit memberontak dan membalas dendam bagi pihak diri mereka 
dan datuk nenek mereka terhadap kita, wanita kita, orang tua kita dan zuriat kita. 
Sekarang mereka menguasai hampir keseluruhan benua India. Di bawah 
pemerintahan mereka, hampir empat puluh juta umat Islam terpaksa menerima akibat 
buruk kesan kecuaian mereka, kecuaian datuk nenek mereka dan kecuaian raja-raja 
mereka dalam melaksanakan tanggungjawab Syahadah Al-Haq. Mereka terpaksa 
berhadapan dengan pelbagai ancaman siang dan malam. Mereka dibunuh dan 
disembelih. 

Sementara negara baru kita ini, Pakistan yang kita perolehi melalui landasan yang 
pincang ini (landasan kebangsaan dan perkauman yang sempit) tidak mampu untuk 
melakukan apa-apa untuk membantu mereka. Malah negara ini tidak mampu 
bersuara bagi membantah apa yang dilakukan oleh puak Hindu terhadap rakyat India 
yang beragama Islam. Ini semua disebabkan struktur negara ini yang lemah dan 
jiwanya yang tidak berkeyakinan. Ini berlaku kerana mereka yang mentadbir negara 
ini hanya beriman dengan Allah pada mulut mereka sahaja. Ketergantungan mereka 
hanya kepada benda. Halatuju kerajaan ini masih menurut pendekatan yang 
ditinggalkan oleh guru-guru mereka yang berbangsa Inggeris. Apa yang jelas puak 
Hindu dan negara India lebih kuat berbanding mereka ini dari segi kelengkapan dan 
kekuatan. India lebih banyak memiliki sumber teknologi dan kekayaan hasil bumi. 
Mereka juga lebih setia untuk mengikut jejak langkah Inggeris, yang merupakan guru 
bagi kedua-dua pihak. 

Demi sesungguhnya, jika umat Islam India benar-benar menegakkan keadilan dan 
kebenaran demi Allah, sudah tentu masalah kaum majoriti dan minoriti tidak akan 
timbul semenjak dahulu. Sudah tentu umat Islam hari ini tidak akan berhadapan 
dengan ancaman yang ditimbulkan oleh jiran mereka, kaum Hindu. Demi Allah, jika 
umat Islam hari ini menunaikan Syahadah Al-Haq mereka dan menampilkan imej 
agama yang benar lagi jujur ini dalam setiap perkataan dan perbuatan mereka sudah 
tentu masalah kaum majoriti dan minoriti di India akan lenyap dalam tempoh 
beberapa tahun sahaja. Suatu perkara yang tidak syak lagi ialah jika negara kita ini 
(Pakistan) menunaikan dengan baik tanggungjawab syahadah ini dan memberikan 
segala haknya dengan penuh perhatian, kesungguhan dan kegigihan kemudian ia 
menonjolkan imej sebuah negara Islam yang adil dan berpegang teguh dengan 
landasan syariat yang luhur dalam aspek perlembagaannya, dasarnya, kehakimannya, 
hubungannya dengan bangsa-bangsa dan kerajaan-kerajaan lain, aspek undang- 
undangnya ketika aman dan perang, aspek perdagangan, perusahaan dan 
sebagainya... jika ini yang dilakukan oleh negara ini sudah tentu negara India yang 
kafir itu akan tunduk menyembah bumi kepada keagungan, ketinggian akhlak dan 
keluhuran dasar pemerintahan negara ini. Sudah tentu rasa takut dan gerun terhadap 
negara jiran akan lenyap. 

Apakah sebenarnya masalah kaum majoriti dan minoriti? Bukankah masalah ini 
pernah dilalui oleh umat Islam pertama dahulu yang merupakan pelita yang 
menerangi kegelapan di zaman mereka? Memang benar, masalah ini pernah timbul di 
zaman mereka. Bangsa Arab ketika itu mahu melenyapkan kaum minoriti ini yang 
pada mulanya nisbah mereka tidak lebih seorang bagi setiap satu ratus ribu orang. 
Namun pelaksanaan Islam yang sebenar dan jelas telah mengubah jumlah minoriti ini 

kepada majoriti dalam tempoh tidak sampai sepuluh tahun. Apabila umat Islam yang 
melaksanakan kebenaran dan menegakkan keadilan ini bertebaran ke seluruh muka 
bumi dan menonjolkan ke seluruh suku kaum di dunia ini imej yang adil, saksama, 
amanah, bersih, telus dan sebagainya yang berteraskan akhlak yang mulia, maka 
kaum-kaum ini beriman dan menerima kalimah Allah; kaum-kaum yang bertaburan 
antara Turkistan dan Maghribi berduyun-duyun memeluk agama Allah. Malah rantau 
yang sebelum ini dihuni oleh bukan Islam kini seluruh rantau ini dipenuhi oleh umat 
Islam. Tiada seorang pun yang ketinggalan untuk memeluk agama Allah dan 
menerimanya dengan reda sebagai cara hidup mereka. Segala unsur fanatik 
perkauman atau perselisihan atau fanatik keagamaan tidak dapat menyekat kuasa 
suara kebenaran dan hujah ampuh yang dipertonton di hadapan mata kepala mereka. 
Jika pada hari ini kamu dianggap kerdil, terdedah kepada segala bahaya dan diancam 
tindakan yang menakutkan, ia sebenarnya adalah balasan atas perbuatan kamu yang 
menidakkan kebenaran dan menyokong kesesatan. 

Itu adalah balasan apabila kita melupakan tanggungjawab dakwah ke arah kebenaran 
di dunia ini. Di akhirat kelak akan ada hukuman yang lebih dahsyat dan lebih berat 
berbanding penghinaan yang kita terima ketika di dunia yang fana ini. Semuanya 
disebabkan oleh kealpaan kita dan keengganan kita menunaikan tanggungjawab 
Syahadah Al-Haq. Saudara perlu sedar bahawa selagimana saudara tidak 
bersungguh-sungguh melaksanakan kewajipan Syahadah Al-Haq ini, selagimana 
saudara tidak menegakkan keadilan kerana Allah dan menerangkan kebenaran 
sepertimana yang Allah mahu saudara lakukan, maka apa sahaja kesesatan dan 
pencerobohan di muka bumi ini, apa sahaja amalan jahat dan buruk yang merebak di 
alam ini, dan apa sahaja angkara keji dan kotor, maka saudara tidak akan terlepas 
daripada memikul tanggungjawabnya. Saudara tidak akan dapat melepaskan diri 
daripada turut bertanggungjawab. Jika saudara tidak turut sama memberi kesedaran 
tentang bahaya segala dosa dan kemungkaran ini, sudah tentu saudara akan dihukum 
kerana kecuaian dan kerana ketidak prihatinan saudara untuk melemahkan ancaman 
ini. Saudara akan dipersalahkan di hadapan tuhan kerana saudara tidak melakukan 
sebarang usaha untuk menyekat segala kepincangan yang mencengkam negara ini. 
Saudara tidak mengisytiharkan peperangan ke atas segala kepincangan ini walaupun 
Allah telah memerintahkan saudara melakukannya. 

Mudah-mudahan dengan segala penjelasan ini tuan-tuan telah benar-benar 
memahami kewajipan syahadah yang perlu kita laksanakan kerana kita adalah orang 
Islam yang beriman dengan Allah, rasulNya dan hari akhirat. Mudah-mudahan kita 
benar-benar memahami bahawa kita selama ini terlalu sibuk dan tenggelam dengan 
segala kesesatan dan khayalan yang mempesonakan. Mudah-mudahan juga kita 
memahami bahawa segala kecelakaan dan penghinaan yang kita terima di bumi yang 
fana ini, begitu juga dengan pelbagai penindasan yang masih kita terima hingga ke 
hari ini adalah akibat daripada kesilapan kita yang tidak melaksanakan kewajipan 
Syahadah Al-Haq, akibat daripada kesilapan kita yang terlalu hanyut dengan 
keindahan hidup yang sementara ini; kita terlalu leka dengan idea baru yang dijaja 
oleh barat. 

Jika tuan-tuan teliti masalah ini dengan bersungguh-sungguh dan tuan-tuan kaji 
hakikat sebenar masalah ini daripada perspektif ini, tuan-tuan pasti akan dapat 
melihat dengan jelas sejelas mentari di siang hari bahawa segala masalah yang 
dianggap oleh umat Islam hari ini sebagai masalah utama atau isu sebenar malahan 

masalah tersebut diletakkan sebagai objektif nasional atau matlamat utama negara, 
tuan-tuan dapat lihat bagaimana mereka berusaha siang dan malam berhempas pulas 
untuk mencapai objektif tersebut dengan menggunakan kaedah yang kebanyakannya 
diambil daripada bangsa asing dan meniru mereka bulat-bulat, jika tuan-tuan 
perhatikan semua ini dengan bersungguh-sungguh tuan-tuan akan fahami dengan 
jelas bahawa semua masalah atau isu ini sebenarnya bukanlah masalah utama mereka 
dan tiada hubungan langsung dengan objektif mereka sepertimana yang digariskan 
oleh Allah. Langkah membelanjakan segala kekayaan dan menggembleng segala 
kekuatan moral yang ada bagi mencapai hasrat tersebut atau bagi mengatasi segala 
masalah tersebut sebenarnya merupakan langkah yang membazir dan mensia-siakan 
kekuatan yang amat berharga ini sebaliknya hanya mengundang kemurkaan dan bala 
Allah. 

Tentang soal bagaimana kaum minoriti mampu memelihara identiti mereka atau 
kepentingan mereka dalam kalangan majoriti yang ada di sekeliling mereka? 
Bagaimana pula kaum majoriti dalam sesebuah negara mampu memperolehi kuasa 
dalam keadaan mereka merupakan jumlah terbesar yang sepatutnya menikmati hak 
tersebut? Bagaimana pula bangsa yang tertindas mampu mempertahankan 
kemerdekaan dan kebebasan mereka, atau mampu mempertahankan diri daripada 
angkara golongan yang zalim? Bagaimana pula sebuah bangsa yang ditindas mampu 
mengembalikan hak-hak mereka yang telah dirampas dan kemudian mampu 
menikmati hidup yang selesa seterusnya mampu menggembleng kekuatan kebendaan 
mereka untuk menandingi bangsa-bangsa yang kuat dengan kekuatan yang 
seimbang? 

Kesemua persoalan ini atau yang seumpama dengannya mungkin menjadi suatu 
persoalan yang amat penting dan mendapat tumpuan utama bagi masyarakat bukan 
Islam. Malah persoalan ini menjadi paksi yang bakal menggembleng segala usaha 
mereka. Persoalan ini akan menjadi objektif di mana segala usaha dan perjuangan 
mereka akan dipusatkan ke arahnya dan mereka menanti dengan penuh harapan. 
Namun demikian bagi kita umat Islam segala persoalan ini bukanlah masalah-masalah 
yang berlainan antara satu sama lain sebaliknya semuanya itu merupakan akibat 
kepada kelalaian yang tidak sepatutnya kita lakukan dan telah menyelubungi kita 
semenjak berabad lamanya. Masalah ini merupakan akibat buruk kesan tindakan kita 
yang sejak sekian lama malah sehingga ke hari ini masih mengabaikan segala 
tanggungjawab kita yang sebenar, tanggungjawab yang perlu menjadi tumpuan untuk 
kita capai. 

Jika kita laksanakan segala tugas yang sepatutnya kita laksanakan ini sudah tentu 
pada hari ini kebanyakan masalah rumit yang tiada penghujungnya ini tidak akan 
timbul. Tidak akan timbul segala masalah yang telah sekian lama mencengkam jiwa 
ini dan hampir-hampir mematikan kekuatan moral kita. 

Demi sesungguhnya, jika kita memahami fenomena hari ini, kita menyedari hakikat 
apa yang berlaku ini dan kita melangkah dengan satu langkah baru bagi mencapai 
objektif kita yang sebenar dan kita arahkan segala tumpuan kita ke arah matlamat 
yang kita impikan ini dengan tidak lagi menoleh ke kiri dan kanan atau 
mempedulikan apa sahaja yang merintangi laluan kita atau apa sahaja masalah yang 
bakal menghalang kita daripada melaksanakan tugas sebenar kita ini atau apa sahaja 
masalah yang boleh menggugat kita dalam melaksanakan dakwah dan 
tanggungjawab syahadah ini, jika kita melangkah dengan suatu usaha yang 

bersungguh-sungguh dan kita gembleng segala tenaga yang ada sudah tentu segala 
kegelapan yang menyelubungi kita hari ini akan tersingkap, segala masalah yang 
selama ini mencengkam jiwa kita akan terlerai. Sebabnya, sebagai umat Islam kita 
telah dijadikan oleh Allah sebagai lampu yang menyuluh kejahilan dan sebagai cahaya 
yang menerangi kealpaan dan kesesatan. Kita sebenarnya bertanggungjawab terhadap 
kesesatan alam ini, apabila manusia tenggelam dalam lembah kezaliman. Apabila kita 
alpa dengan segala tanggungjawab kita, apabila kita lupa dengan peranan yang perlu 
kita mainkan sebaliknya kita leka dengan hiburan dunia yang hina ini, muka bumi ini 
akan dilanda dengan segala kezaliman dan pencabulan. Alam ini akan diselubungi 
kejahilan, kezaliman, kemaksiatan dan dosa. Sudah tentu saham kita akibat daripada 
segala malapetaka serta segala kecelakaan dan penghinaan ini lebih besar berbanding 
orang lain. Ini tidak memeranjatkan kerana orang yang bertanggungjawab perlu 
memikul kesalahannya dan kesalahan orang yang berada di bawah bidang kuasanya 
yang sepatutnya diberikan bimbingan. 

Malangnya dan amat-amat malang apabila ulama dan pemerintah Islam sendiri tidak 
langsung memahami hakikat yang jelas nyata ini. Mereka masih mengajak bangsa 
mereka supaya meyakini bahawa masalah sebenar yang perlu mereka perhatikan, 
masalah yang perlu mereka tumpukan dan perlu diusahakan secara bersungguh- 
sungguh ialah masalah kaum majoriti, masalah kemerdekaan negara, masalah 
mengekalkan identiti bangsa dan kekuatan kebendaan. Demikianlah bagaimana 
mereka mengajak saudara-saudara seislam mereka supaya turut sama menggunakan 
kaedah dan prosedur yang mereka terima daripada bukan Islam bagi menyelesai dan 
merungkai segala masalah yang mereka hadapi. Mengapa mereka seolah-olah tidak 
dapat membezakan antara tabiat dan ciri Islam dengan tabiat dan ciri kufur. 

Demi Allah yang memegang nyawa ini, saya amat memahami dengan jelas hakikat 
ini, segala cara dan pendekatan ini merupakan cara yang digunakan oleh golongan 
kufur dan kemudian elemen-elemen ini diikuti oleh para pemimpin kamu dan orang- 
orang yang menerajui urusan kamu. Mereka ini telah tersesat dan kemudian 
menyesatkan ramai manusia, memimpin manusia jauh daripada jalan yang sebenar. 

Jika tuan-tuan masih menggunakan jalan yang bersimpang siur ini, jalan yang sesat ini 
dan tuan-tuan tidak mahu menggunakan jalan yang lurus, tuan-tuan tidak akan 
mampu mencapai apa yang dicitakan dan tuan-tuan tidak akan beroleh apa-apa 
petunjuk dan kejayaan di dunia dan akhirat. Adalah menjadi tanggungjawab saya 
untuk saya jelaskan masalah ini kepada tuan-tuan. Saya akan jelaskan masalah ini dan 
saya akan huraikan masalah utama hidup tuan-tuan yang ada kaitannya dengan masa 
depan tuan-tuan di dalam hidup di dunia dan di akhirat. Agar tuan-tuan benar-benar 
memahami masalah tuan-tuan dan hakikat yang sebenar. Apa yang jelas berdasarkan 
pengetahuan dan ilmu yang Allah berikan, saya yakin bahawa masa depan kamu di 
dunia ini dan kehidupan kamu di akhirat kelak berlegar dalam satu masalah iaitu 
bagaimana kamu menangani soal hidayah yang telah disampaikan kepada kamu oleh 
Nabi s.a.w. yang buta huruf dan berbangsa Arab; Hidayah yang kamu imani dan 
kerana hidayah ini jugalah kamu diterima sebagai umat Islam. Sama ada kamu setuju 
atau tidak, hidayah ini telah meletakkan kamu sebagai utusan Islam ke seluruh alam. 
Seluruh manusia akan melihat agama yang benar ini melalui kamu. Jika kamu 
berpegang teguh dengan hidayah ini dan kamu tunjukkan syahadah yang sebenar 
melalui perkataan dan segala amalan yang kamu lakukan dengan bersungguh- 
sungguh seperti yang diperintahkan oleh Allah dan rasulNya, apabila akhlak dan nilai 

Islam jelas terpampang melalui cara hidup kamu dalam masyarakat dan dalam 
pergaulan kamu dengan imej yang sungguh indah dan menarik, itulah sebenarnya 
kejayaan dunia dan akhirat. Ketika itu tuan-tuan tidak akan lagi melihat awan 
mendung yang berarak membawa ketakutan, putus asa dan kehinaan yang selama ini 
menyelubungi hati nurani tuan-tuan. Semuanya hanyalah umpama awan yang 
berarak pada musim panas yang tidak berapa lama lagi akan hilang. Kamu akan 
perhatikan bagaimana dakwah kamu yang benar ini dan akhlak kamu yang tulus ini 
akan mula mempengaruhi manusia dan akan mula meresap ke dalam hati dan fikiran 
manusia yang matang. Seluruh alam akan mengakui sifat amanah, bersih dan luhur 
yang ada pada kamu. Mereka akan menaruh harapan pada kamu dan mengharapkan 
kamu melayan mereka dengan adil dan saksama. Mereka akan berkeyakinan dengan 
kamu dan ketelusan kamu ketika berurusan dengan mereka. Tuan-tuan akan melihat 
seluruh manusia akan bersandar kepada kata tuan-tuan. Mereka akan merujuk segala 
perselisihan mereka kepada kata tuan-tuan dan mereka akan bergantung sepenuhnya 
kepada tuan-tuan. Pada ketika itu, pemimpin yang kufur dan sesat tiada nilai lagi. 
Segala asas falsafah, politik dan ekonomi mereka akan goyah. Segala tipu helah 
mereka akan terbongkar apabila berhadapan dengan kejujuran kamu dan cara hidup 
kamu yang istiqamah. Segala kebenaran dan kepalsuan, segala yang tiruan dan yang 
asli akan dapat dibezakan dengan jelas, dengan perbezaan yang amat ketara. Segala 
kekuatan dan keupayaan yang pada hari ini anda lihat berpihak kepada barisan kufur 
dan bernaung di bawah panji mereka, anda akan lihat semuanya akan berpecah dan 
terlerai satu demi satu untuk menyertai barisan Islam dan bernaung di bawah panji 
Islam. Hinggalah akan datang suatu masa ketika mana sosialisme sendiri akan merasa 
takut di dalam kubu mereka sendiri, takut dengan nasib sendiri. Kapitalisme pula 
akan merasa gementar di dalam tanah tumpah darah mereka sendiri, takut mereka 
akan lenyap dan kehilangan kuasa. Universiti-universiti di London dan Paris tidak 
mampu lagi bertahan sebagai pusat kepercayaan menentang tuhan dan pusat falsafah 
kebendaan. Malah tidak wujud lagi mereka yang menyokong fahaman fanatik 
perkauman dan semangat kebangsaan yang wujud dalam komuniti Brahma dan 
Jerman. 

Pada hari itu fajar akan menyingsing mengingatkan kita masa silam di masa kita 
melupakan kewajipan kita dan kita leka menunaikan tanggungjawab kita. Hari itu 
mengingatkan kita hari-hari silam dengan hati yang bercampur baur antara suka dan 
duka. Kita himbau sesama kita dan kita sampaikan buat generasi mendatang bahawa 
pernah suatu ketika di mana pembawa panji Islam sentiasa merasa ketakutan apabila 
melihat kehebatan kuasa barat di sekeliling mereka. Hanya iman mereka menjadi 
penawar kepada segala penyakit dan menjadi penyelamat daripada segala kejahatan. 

Inilah yang dapat saya lihat pada masa depan kamu yang gemilang dengan syarat 
kamu menyerahkan diri kepada Allah dengan sebenar-benar ikhlas demi agamanya 
dan kamu menegakkan keadilan demi Allah dan mendokong kebenaran sepertimana 
yang Allah mahukan. Jika kamu lakukan sebaliknya, kamu ubah segala kebenaran, 
kamu tidak ubah seperti orang yang memiliki simpanan yang berharga tetapi tidak 
mahu menggunakannya dan tidak membenarkan orang lain memanfaatkannya, kamu 
mendakwa sebagai muslim dan kamu gunakan nama Islam, kamu tonjolkan imej 
kamu di hadapan seluruh manusia sebagai seorang pendokong Islam dan penegak 
panji Islam, tetapi melalui perkataan dan perbuatan umum kamu mendokong 
kesesatan, kamu sokong amalan jahiliyyah, syirik, maksiat dan kamu tenggelam 
dalam arus dunia yang hina, kecuali segelintir sahaja yang terselamat. 

Kitab Allah ada bersama kamu, di dalam dada kamu, di rumah kamu, di sekolah 
kamu, di perpustakaan kamu, malangnya seluruh umat ini lebih mudah merujuk dan 
mendapat bimbingan pemimpin-pemimpin kufur dan sesat. Kamu mendakwa 
menyembah Allah tetapi kamu menyerahkan seluruh hidup kamu kepada taghut 
yang disembah bukan kepada Allah. Kamu bersahabat dan bermusuh semata-mata 
kerana kepentingan peribadi untuk kepentingan diri sendiri. Kamu melaungkan Islam 
dan kamu gunakan nama Islam semata-mata untuk menipu manusia dan supaya 
kamu memperolehi keuntungan dunia. 

Ringkasnya kamu tidak laksanakan segala kewajipan syahadah ini sebaliknya kamu 
lakukan sebaliknya, kamu ubah kedudukan sebenar dan kamu lakukan sepertimana 
orang yang menolak sama sekali kebaikan agama yang jelas ini, orang yang menolak 
keberkatan agama ini yang sentiasa melimpah ruah. Apatah lagi mereka memisahkan 
seluruh manusia daripada menerima sumber air yang bersih, yang telahpun mereka 
cemari puncanya; mereka cemari dengan akhlak dan tingkah laku mereka yang buruk. 
Jika kamu masih mahu menempuh jalan yang berliku ini dan kamu memilih untuk 
bersama kenderaan yang buruk ini, kamu sebenarnya kerugian di dunia dan akhirat. 
Kami memohon moga Allah menjauhkan kami daripada bencana ini. Ini adalah 
sunnah Allah yang telah ditetapkan pada ciptaanNya dan tiada siapa yang mampu 
mengubahnya. Kamu sendiri telah saksikan dengan mata kepala kamu sendiri akibat 
bala dan kemurkaan Allah yang telah kamu lalui dan sehingga kini kamu masih 
merasainya sepanjang hidup di dunia ini. Tiada siapa tahu apa akan berlaku pada 
kamu pada masa akan datang. Mungkin apa yang akan berlaku lebih dahsyat 
daripada hari ini. 

Sebenarnya jika kamu tanggalkan segala nilai Islam yang kamu pakai hanya semata- 
mata untuk mengelabui mata manusia sebaliknya kamu tonjolkan kekufuran kamu, 
sudah tentu kedudukan kamu di dunia ini akan lebih baik dan kamu akan dapat 
menikmati segala kesenangan di dunia ini sama seperti yang dinikmati oleh 
penduduk dan pemimpin di Amerika, Rusia dan Britain. Sementara jika kamu 
mengaku sebagai Islam kemudian menyokong kekufuran atau kamu mendakwa 
sebagai Islam kemudian kamu mencemar nama baik Islam di hadapan mata 
masyarakat dunia melalui pengakuan palsu kamu dan kamu menutup segala pintu 
hidayah untuk semua manusia tidak kira bangsa, apa yang kamu lakukan itu 
sebenarnya suatu jenayah yang sudah pasti akan menghumban kamu ke dalam 
kehinaan di dunia ini. Sudah tentu jenayah ini akan mengheret kamu kepada 
kecelakaan dan kehinaan dalam apa jua sudut kehidupan di dunia ini. Malah 
mengundang azab yang pasti dikenakan oleh Allah kepada mana-mana manusia yang 
melakukan jenayah ini, dikenakan kepada mereka yang melakukan kesalahan yang 
terkutuk ini, azab yang kamu sendiri tidak akan mampu menanggungnya dan tiada 
siapa yang akan dapat menyelamatkan kamu. 

Cukuplah apa yang berlaku kepada Yahudi sebagai pengajaran untuk kamu. Mereka 
mendakwa mereka adalah anak-anak dan manusia yang dikasihi oleh Allah. Namun 
sebaliknya mereka dilanda mala petaka dan penghinaan, malahan mereka beroleh 
kemurkaan dan bala Allah. Sama sahaja, sama ada kamu menolak jalan yang lurus ini 
dan kamu menggunakan pendekatan nasionalisme atau sosialisme, atau kamu 
menggunakan pendekatan perkauman sempit atau kapitalisme atau kamu gunakan 
apa juga pendekatan, ia tidak akan diterima di sisi Allah dan tidak akan dapat 
membersihkan kamu daripada kesalahan kamu menolak kebenaran. 

Satu-satunya jalan untuk menyelamatkan diri daripada akibat kealpaan dan azab yang 
pedih ini ialah kamu menolak segala cara atau pendekatan yang hanya membawa 
kamu tanpa hala tujuan, memesongkan kamu daripada jalan yang sebenar. Kamu 
hendaklah berwaspada dan menjauhkan diri daripada terheret bersamanya. 

Dengan ini saya telah jelaskan kepada tuan-tuan secara mendalam tentang kewajipan 
kita dalam menunaikan Syahadah Al-Haq ini. Saya juga telah jelaskan kecuaian tuan- 
tuan dalam soal ini yang menyebabkan tuan-tuan terpaksa melalui segala mala petaka, 
penghinaan dan kemunduran dari segi moral dan material. 

Talan Kami 

Sekarang saya ingin jelaskan kepada tuan-tuan apa yang kami lakukan dan ke arah 
mana hala tuju kami. Dakwah kami ditujukan kepada mereka yang beriman dengan 
Allah sebagai tuhan dan Islam sebagai agama. Kami menyeru mereka; Agar 
menjadikan Islam sebagai agama dalam realiti hidup mereka; Agar mereka berpegang 
dengan Islam baik secara individu atau secara kolektif; Agar mereka mempraktikkan 
segala kebaikan Islam; Agar mereka membentuk hidup mereka dalam konteks 
individu mahupun masyarakat dengan kebaikan Islam; Agar mereka melaksanakan 
segala rukun Islam dan menyokong segala teras Islam; Agar mereka menyemai nilai 
mulia dan keberkatan Islam di dalam keluarga mereka, saudara-mara mereka, 
masyarakat mereka dan sekolah mereka; Agar mereka mencorak urusniaga dan segala 
urusan ekonomi mereka menurut Islam. Begitu juga kami mengajak mereka supaya 
melaksanakan segala tuntutan agama ini di dalam pertubuhan dan institusi negara 
dan membentuk dasar negara mereka berlandaskan ajaran Islam. Sehingga tiada lagi 
mana-mana sudut kehidupan atau mana-mana sistem yang ada sama ada sistem di 
kala perang atau aman, dasar hubungan antarabangsa, masalah ekonomi dan masalah 
sosial, semuanya dalam bentuk yang bersesuaian dengan nilai agama yang benar ini 
atau sesuai dengan tuntutan ajaran Islam. 

Ringkasnya, hala tuju dan sasaran kami ialah agar umat Islam mendokong kebenaran 
melalui kata-kata mereka di hadapan seluruh manusia, dengan pengakuan yang 
sebenar dan meyakinkan seluruh manusia tentang ajaran agama ini, meyakinkan 
mereka bahawa ajaran agama ini adalah ajaran yang benar. Syahadah ini iaitu 
syahadah sebenar dan usaha ke arah memartabatkan agama hendaklah menjadi 
objektif utama seorang muslim dan suatu yang paling utama perlu diusahakannya. 
Syahadah ini sepatutnya menjadi paksi yang memusatkan segala amalannya di dunia 
ini dan sepatutnya menjadi matlamat yang menggembeling segala tenaga dan 
usahanya. 

Marilah sama-sama wahai umat Islam, hentikanlah segala amalan yang bercanggah 
dengan Islam atau yang mencemar nama baik Islam. Nilailah segala amalan kamu. 
Nilailah segala perkataan atau perbuatan yang kamu ucapkan atau kamu lakukan 
dengan neraca Islam yang sebenar. Jauhkanlah segala perkara yang tidak diterima 
oleh neraca ini. Arahkanlah segala jiwa raga kamu ke arah dakwah Islam. Jadikanlah 
Syahadah Al-Haq ini sebagai objektif utama kamu dalam hidup ini tanpa kamu 
mengenal erti penat lelah hingga kamu mampu membuktikan syahadah ini menurut 
cara yang sebenarnya. Sehingga segala elemen agama ini tertegak dan mampu dilihat 
oleh seluruh manusia seterusnya menjadi hujah Allah bagi mendakwa hamba- 
hambaNya yang ada di bumi ini. Agar tidak wujud lagi sebarang alasan untuk 

manusia kemukakan kepada Allah selepas ketiadaan para rasul. Demikianlah yang 
dinyatakan oleh Allah di dalam kitabNya dan benarlah segala firmanNya. 

Inilah satu-satunya tujuan penubuhan Jama'ah Islam. Jalan yang kami pilih untuk 
melaksanakan tanggungjawab ini ialah kami mulakan dengan umat Islam. Kami 
ingatkan mereka tentang kewajipan mereka dan kami jelaskan kepada mereka erti 
Islam yang sebenar. Kami bentangkan kepada mereka tuntutan Islam dan apa yang 
Islam tuntut supaya mereka lakukan dan mereka tunaikan. Apakah tanggungjawab 
yang diletakkan ke bahu seorang muslim sebaik sahaja dia memeluk agama Allah ini, 
sebaik sahaja dia beriman dengan Allah dan hari akhirat. 

Mereka yang menyambut baik dakwah ini dan memahami dengan jelas seruan kami 
ini, kami akan jelaskan pula selepas itu bahawa kebanyakan amalan yang dituntut 
oleh Islam tidak dapat dilaksanakan secara individu atau perseorangan. Malah 
sebahagian besarnya perlu dilaksanakan secara jamaie (kerja berkumpulan) dan 
membabitkan kesemua lapisan masyarakat Islam baik dalam bentuk individu 
mahupun berkumpulan. Amalan dalam agama ini yang berkaitan dengan individu 
terlalu sedikit. Agama ini tidak mungkin akan dimartabatkan, kalimah agama ini juga 
tidak mungkin dapat dinobat dan kewajipan syahadah ini tidak mungkin akan 
tertunai dengan hanya sebahagian kecil ini. Ia tidak memadai. Tambahan pula, 
sebahagian kecil ini juga tidak mungkin dapat dilaksanakan sepenuhnya, segala 
perintah dan larangan agama ini juga tidak dapat diamalkan selagimana kehidupan 
masyarakat dikuasai oleh kuasa kufur; ketika kuasa kufur menentukan nasib 
masyarakat ini. Malah sistem kufur akan menyempitkan ruang amalan untuk agama 
individu, jikalau istilah ini boleh diterima. Apa yang saya maksudkan di sini ialah 
amalan yang berkenaan dengan individu sahaja seperti yang disebutkan sebelum ini 
akan disempitkan ruang pengamalannya oleh sistem kufur sedikit demi sedikit. Tidak 
ada cara lain dalam usaha memartabatkan agama yang sempurna ini dan dalam usaha 
melaksanakan Syahadah Al-Haq sepenuhnya selain umat Islam yang memahami 
tanggungjawab mereka, umat Islam yang bersemangat serta bersedia untuk berusaha 
dan mengorbankan tenaga untuk mencapainya... Mereka perlu disatukan dan 
menjadi satu kelompok yang tersusun. Barisan mereka hendaklah dikemaskan bagi 
menegakkan agama yang benar dan menyeru seluruh manusia supaya menghirup 
bayu segar ini dan beroleh kesegaran mata airnya. Semoga dengan ini mereka dapat 
bangkit bersama bagi merealisasikan matlamat agung ini. Di samping dapat bersatu 
berhadapan dengan mereka yang meletakkan pelbagai halangan dan rintangan 
sepanjang jalan dakwah yang mengajak manusia ke arah kejayaan dan kedaulatan 
agama ini. Malah mereka akan dapat menyingkir segala anasir yang berniat jahat. 
Mereka juga akan mampu menangkis apa jua serangan yang mengancam jalan ini atau 
cuba untuk menggagalkan usaha ini. 

Dari sini anda akan memahami mengapa Allah dan rasulNya memerintahkan kita 
supaya sentiasa bersama dalam satu jamaah. Malah Allah tegaskan perkara ini 
setegas-tegasnya. Oleh itu tidak hairan jika anda lihat cara beramal yang betul dan 
diredai oleh Allah dalam mengharungi jalan dakwah ke arah menegakkan dan 
memartabatkan kalimah agama ini bermula dengan membina struktur jamaah dan 
memperkemaskan tonggaknya terlebih dahulu. Selepas itu barulah melangkah kepada 
beramal dan berjuang di jalan Allah. Konsep ini iaitu keperluan berjamaah dan 
kedudukannya yang penting dalam asas Islam telah dinyatakan oleh pelbagai hadis. 
Termasuklah hadis yang diriwayatkan bahawa Nabi s.a.w. bersabda yang bermaksud: 
"Saya memerintahkan supaya kamu melaksanakan lima perkara ; jamaah, dengar, taat, hijrah 
dan jihad di jalan Allah. Barangsiapa yang keluar daripada jamaah ini walaupun sejengkal dia 

telah merungkai ikatan Islam daripada lehernya kecuali dia kembali semula. Barangsiapa yang 
menyeru dengan seruan jahiliyyah dia adalah penghuni neraka Jahannam walaupun dia puasa, 
sembahyang dan mengaku sebagai Islam. " 

Hadis di atas yang mengandungi beberapa unsur berharga membentangkan tiga 
perkara penting: 

1. Langkah yang betul serta semulajadi dalam melaksanakan dakwah dan 
usaha menegakkan agama ini mestilah bermula dengan membina sebuah 
jamaah. Di mana semua anggotanya tunduk dan taat kepada salah seorang di 
antara mereka dan segala arahannya. Selepas itu barulah, beramal dengan 
hijrah dan jihad, bergantung kepada persekitaran dan keadaan yang diizinkan. 

Ini yang pertama. 

2. Kedua, keluar daripada jamaah ini dianggap keluar daripada Islam dan 
kembali kepada kehidupan jahiliyyah di zaman di mana orang-orang Arab 
tidak mempunyai seorang ketua yang diberikan kesetiaan dan ditaati 
arahannya. 

3. Ketiga, kebanyakan tuntutan dan objektif utama Islam hanya dapat 
dicapai dengan adanya jamaah dan usaha secara berkumpulan. Kerana itulah, 
bagi orang yang keluar daripada jamaah. Nabi s.a.w. bersabda: "Dia telah 
merungkai ikatan Islam daripada lehernya walaupun dia puasa, sembahyang 
dan mengaku sebagai Islam." Atas dasar inilah pemimpin kita Umar bin al- 
Khattab pernah berkata: "Tiada Islam tanpa jamaah." 

Mereka yang benar-benar memahami konsep ini akan merasakan suatu rasa 
tanggungjawab dan rasa keimanan yang tinggi terhadap kewajipan ini. Perasaan ini 
akan membawa mereka menolak segala keinginan dan matlamat peribadi mereka 
semata-mata untuk turut sama dalam arus jamaah dan bersedia menurut segala 
peraturannya kerana mengharapkan keredaan Allah dan kerana berkhidmat untuk 
agama yang benar ini. Bagi mereka ini kami ingin seru supaya mereka memilih salah 
satu daripada tiga pilihan yang terbentang di hadapan mereka... tiada pilihan selain 
daripada yang tiga ini: 

1. Jika hati kamu merasa yakin dan selesa bahawa dakwah, prinsip, 
objektif, struktur jamaah kami dan cara bekerja yang kami pilih untuk jamaah 
dan diri kami ini adalah benar, bersumberkan al-Kitab dan sunnah tanpa 
dicemar oleh sebarang unsur jahiliyyah; jika kamu yakin semua ini dan kamu 
sendiri mengakui bahawa segala amalan yang telah kami laksanakan dan 
dakwah kami ini merupakan amalan yang sepatutnya menjadi tumpuan dan 
objektif utama setiap muslim dan muslimat di seluruh dunia, maka marilah 
bersama-sama sertai kami untuk membantu kami melaksanakan tugas ini dan 
bersama-sama kita beramal demi kepentingan kamu sendiri di dunia dan di 
akhirat, dengan izin Allah. 

2. Jika kamu tidak yakin dengan cara kerja kami dan hati kamu tidak 
terbuka untuk bersama-sama kami, carilah jamaah lain yang bekerja untuk 
matlamat agama yang sebenar, jamaah yang berusaha dengan menggunakan 
cara yang islamik. Gabungkan diri kamu ke dalam jamaah tersebut. 
Bernaunglah di bawah panjinya dan sertailah mereka bersama amalan mereka. 

Demi sesungguhnya, jika kami temui sebuah jamaah seperti ini sudah tentu 
kami akan turut serta bersamanya. Kami adalah golongan yang amat berusaha 
untuk bekerja di bawah satu jamaah. Kami tidak mahu sama sekali berkelainan 
dan berpisah. Kami juga tidak mahu sama sekali berpecah. 

Jika kedua-dua pilihan ini masih tidak sesuai dengan diri kamu. 
Maksudnya jika kamu tidak setuju untuk bersama dengan kami dan tidak 
menemui mana-mana jamaah lain yang memiliki ciri tersebut, bentuklah 
sebuah jamaah yang berlandaskan agama yang sebenar, bermatlamat 
menegakkan agama Allah sepenuhnya dan melaksanakan Syahadah Al-Haq 
melalui perkataan dan perbuatan supaya kamu dapat melaksanakan kewajipan 
Islam kamu dan kamu dapat melaksanakan segala kewajipan agama kamu. 

Inilah tiga peluang dan tiga cara beramal yang terbentang di hadapan mereka yang 
menerima dakwah ini dengan baik dan dapat merasai tanggungjawab mereka sebagai 
individu dan sebagai sebahagian daripada masyarakat. Kami katakan kepada mereka 
ini dan kami persilakan mereka supaya memilih mana-mana cara ini. Jika kamu telah 
memilih salah satu cara ini kamu tidak akan terpisah daripada kebenaran dengan izin 
Allah. Kami tidak pernah mendakwa dan kami tidak ada hak untuk mendakwa 
bahawa jamaah kami sahaja yang benar sementara mereka yang tidak mahu menyertai 
kami dan tidak mahu bersama arus kami adalah sesat. Tidak, kami tidak pernah 
berkata demikian. Sudah tentu kami tidak akan katakan demikian kerana kami amat 
sedar dan faham. Malah kami juga tidak mengajak orang lain untuk bernaung di 
bawah panji kami atau mengajak mereka untuk menyertai jamaah kami. Sebaliknya 
dakwah kami daripada awal hingga akhir hanyalah untuk mengajak mereka 
melaksanakan kewajipan yang menjadi tanggungjawab setiap muslim dan muslimat, 
seperti yang telah saya nyatakan sebelum ini. Sesiapa yang melaksanakan kewajipan 
ini atau berusaha sedaya upaya untuk melaksanakannya, dia telah berada di landasan 
yang benar, tidak kira sama ada dia menyertai kami ataupun tidak. Sebaliknya jika 
kamu tidak melaksanakan kewajipan kamu atau kamu tidak berusaha untuk 
melaksanakan tanggungjawab syahadah ini iaitu Syahadah Al-Haq dengan cara yang 
betul atau kamu tidak cuba membantu mereka yang bekerja untuk mencapai objektif 
tersebut, tindakan kamu itu sebenarnya tidak betul. Begitu juga jika kamu bertangguh 
untuk turut sama melaksanakan kewajipan syahadah ini atau berusaha untuk 
menegakkan agama ini sebaliknya kamu kemukakan pelbagai helah dan alasan yang 
tidak berasas, atau lebih teruk lagi apabila kamu kerahkan segala kekuatan kamu atau 
kamu arahkan segala tumpuan dan usaha kamu ke arah mendokong kesesatan, kamu 
bina dan kemaskan struktur dan tonggak kesesatan. . . kamu dokong kesesatan melalui 
perbuatan kamu dan kamu cemar kebenaran melalui perangai dan tingkah laku 
kamu... semua ini akan mengakibatkan kamu dihukum di hadapan Allah dan kamu 
akan merasai akibat buruk tindakan kamu ini. Mungkin segala helah atau segala 
alasan ini akan berguna dan boleh meringankan jenayah kamu jika perkara ini 
diserahkan kepada manusia di dunia ini. Namun kes kamu ini akan diserahkan 
kepada Allah yang Maha Tinggi dan Maha Esa. Tuhan yang tidak akan dicabar di 
kerajaan rayaNya ini dan tuhan yang tidak akan lupa apa yang berlaku di langit dan 
di bumi walaupun sebesar zarah. Kamu tidak akan dapat melepaskan diri! 

Tidak dinafikan kewujudan lebih daripada satu jamaah yang mempunyai hasrat dan 
objektif yang sama merupakan suatu yang tidak baik. Mungkin kepelbagaian ini akan 
memudaratkan objektif yang dicita-citakan itu sendiri. Namun tiada apa yang dapat 
kita lakukan pada peringkat awal ini. Kuasa Islam telahpun terungkai dan hancur 
lebur semenjak beberapa abad yang lalu. Pada hari ini bukan kita sahaja yang 
mempelopori usaha ini dan bukan kita sahaja yang menentukan nasib kuasa Islam 
yang ingin kita tegakkan ini. Apa yang pasti pada hari ini ialah kita memikul 
tanggungjawab untuk menghidupkan kembali kuasa yang dicitakan ini, kita 

bangkitkan semula daripada lenanya dan kita akan bangunkan segala asas dan ranting 
serta cabangnya sekali lagi. Tidak mungkin dalam peringkat awal usaha ini kita dapat 
membentuk sebuah jamaah yang dapat merangkum seluruh umat Islam, semuanya 
bernaung di bawah lembayung jamaah ini di mana seluruh umat Islam wajib 
menyertainya dan mentaatinya, turut sama dalam arenanya; Menolak atau menentang 
jamaah ini dianggap sebagai menolak Islam dan terkeluar daripada agama Allah, 
seperti yang dinyatakan oleh hadis al-sharif tadi. 

Wallahu a'lam. 

